Кад сам био
Кад сам био...

Кад сам био, Боже свети, 

У Новоме Саду, 

Видео сам једну лепу 

Српкињицу младу.

К'о небо јој очи плаве, 

К'о ружица уста; 

А на врат јој, снежак бео, 

Пала коса густа.

На грудма јој кита цвећа, 

Понајвише плава, — 

Ој, та баш је Српкињица, 

Српкињица права.

И сад када какву видим 

Српкињицу младу, 

Одма с' сетим оне лепе 

У Новоме Саду!

Напомене 

 Ова песма је објављена у: Даница, 1863, стр. 731.

Извори 

 Јован Грчић Миленко: Целокупна дела, страна 4, Библиотека српских писаца, Народна просвета.

Јован Грчић Миленко